9. ΒΑΣΙΛΙΚΟΝ ΔΙΑΤΑΓΜΑ της 25/29 Ιουλ. 1958 Περί κανονισμού λειτουργίας του εν Σκαραμαγκά Ελευθέρου Τελωνειακού Συγκροτήματος ναυπηγήσεως και επισκευής πλοίων της Εταιρείας «ΝΑΥΠΗΓΕΙΑ». Έχοντες υπ’ όψιν: 1)Τα Ν.Δ. 2563/53 (ΦΕΚ 240/1953 τεύχ. Α΄) «περί τρόπου συστάσεως Ελευθέρων Τελωνειακών Συγκροτημάτων ναυπηγήσεως και επισκευής πλοίων», 2)το άρθρ. 15 του Ν.Δ. 3593/56 (ΦΕΚ 238/56 τεύχ. Α΄) περί κυρώσεως της μεταξύ του Ελληνικού Δημοσίου και του Σταύρου Σ. Νιάρχου συναφθείσης συμβάσεως περί ιδρύσεως Ναυπηγίου και 3)την υπ’ αριθ. 322/18.6.58 γνωμοδότησιν του Συμβουλίου Επικρατείας, προτάσει των Ημετέρων επί των Οικονομικών και Βιομηχανίας Υπουργών, απεφασίσαμεν και διατάσσομεν: Άρθρ.1.-1.Αι εγκαταστάσεις της Εταιρείας «Ναυπηγεία» περί ων το από 7.6.57 Β.Δ/μα «περί αναγνωρίσεως ως Ελευθέρου Τελωνειακού Συγκροτήματος ναυπηγήσεως και επισκευής πλοίων των εις θέσιν Σκαραμαγκά εγκαταστάσεων της Ανων. Εταιρείας «Ναυπηγεία» (ΦΕΚ 106/57 τεύχ. Α΄) δέον να ώσιν από ξηράς κεχωρισμέναι παντός ξένου προς αυτάς οικοδομήματος δια τοίχου έχοντος ύψος 2,50 τουλάχιστον μέτρων. Τα τυχόν επί των αποθηκών του Συγκροτήματος απαραιτήτως αναγκαία παράθυρα δέον να φράσσωνται δια κυγκλίδων και σύρματος κατά τρόπον ώστε να καθίσταται ανέφικτος ή δι’ αυτών εξαγωγή αντικειμένων. 2.Η από ξηράς επικοινωνία ενεργείται δια μιας ή δύο θυρών υπό την επίβλεψιν τελωνειακών οργάνων άτινα ελέγχουσι άπαντα τα εισερχόμενα και εξερχόμενα του Συγκροτήματος. Προς διευκόλυνσιν της αδιαλείπτου νυκτερινής επιβλέψεως δέον να εγκατασταθή ίδιος φωτισμός έξωθεν και εντός του συγκροτήματος κατά τας υποδείξεις της Τελωνειακής Υπηρεσίας. 3.Η Εταιρεία «Ναυπηγεία» οφείλει να διατηρή εν καλή καταστάσει ανάλογα διαμερίσματα δια γραφεία της τελωνειακής υπηρεσίας, αν έχη ανά έν φυλάκιον εις εκάστην θύραν και να θέτη εις την διάθεσιν ταύτης τα δια την εκτέλεσιν των καθηκόντων της αναγκαία μέσα. 4.Η Εταιρεία «Ναυπηγεία» υποχρεούται μετά την εκτέλεσιν των δια του παρόντος Δ/τος προβλεπομένων έργων όπως υποβάλη εις το Υπουργείον Οικονομικών αίτησιν χορηγήσεως αδείας λειτουργίας του Συγκροτήματος, του σχετικού σχεδιαγράμματος των εγκαταστάσεων ήτοι των κτιρίων, εργοστασίων, αποθηκών και λοιπών χώρων, υποβληθησομένου μετά την ολοκλήρωσιν της κατασκευής των. Άρθρ.2.-Εις τας εγκαταστάσεις ταύτας και τα εν αυταίς αποτιθέμενα είδη παραχωρούνται τα υπό του Νόμ. 390/1914 «περί Ελευθέρας Ζώνης Θεσσαλονίκης», προβλεπόμενα πλεονεκτήματα. Άρθρ.3.-1.Η από του πλοίου εκφόρτωσις και εντός του Συγκροτήματος εναπόθεσις των ειδών ενεργείται επί τη καταθέσει εις την τελωνειακήν υπηρεσίαν του οικείου δηλωτικού εισαγωγής υπό την άμμεσον επιτήρησιν αυτής. 2.Το δηλωτικόν τούτο εξοφλείται άμα τη παραλαβή των ειδών υπό της Εταιρείας «Ναυπηγεία» συντασσομένου σχετικού πρωτοκόλλου. 3.Η Τελωνειακή Υπηρεσία του Συγκροτήματος δύναται να ενεργή, οσάκις κρίνη σκόπιμον, έλεγχον των βιβλίων ή δελτίων αποθήκας άνευ παρεμβολής δυσχερειών εις τας εργασίας της Εταιρείας. Άρθρ.4.-1.Η διαπίστωσις των δια την επισκευήν ή ναυπήγησιν πλοίων παραδοθέντων υλικών ενεργείται υπό Επιτροπής αποτελουμένης: 1)εκ του Προϊσταμένου του Τελωνειακού Συγκροτήματος, 2)εξ ενός ειδήμονος περί την ναυπηγικήν τέχνην δημοσίου λειτουργού και 3)εξ ενός τεχνικού της Εταιρείας «Ναυπηγεία» συντασσομένου σχετικού πρωτοκόλλου εις διπλούν. Το έν των πρωτοκόλλων καταχωρείται εις το επί τούτω εν τω Τελωνειακώ Συγκροτήματι τηρούμενον βιβλίον και το έτερον παραδίδεται εις την Εταιρείαν «Ναυπηγεία». Άρθρ.5.-1.Επιτρέπεται όπως εξάγωνται εκ του Συγκροτήματος διάφορα είδη προς διαμόρφωσιν, επισκευήν ή κατασκευήν εις την Ελληνικήν αγοράν και επαναφοράν είτα τούτων εις το Συγκρότημα επί τη λήψει των αναγκαίων μέτρων εξασφαλίσεως της ταυτότητός των. 2.Επιτρέπεται η αποστολή εκ του Συγκροτήματος εις Ελληνικούς λιμένας και τανάπαλιν ειδών προοριζομένων δι’ επισκευήν ή κατασκευήν πλοίων κατ’ ανάλογον εφαρμογήν των διατάξεων του άρθρ. 57 του Τελων. Κώδικος. Άρθρ.6.-1.Παρά τη τελωνειακή Υπηρεσία του Συγκροτήματος τηρούνται τα κάτωθι βιβλία: α)Βιβλίον καταχωρίσεως δηλωτικών εισαγωγής. β)Βιβλίον καταχωρίσεως πρακτικών χρησιμοποιηθέντων υλικών. γ)Βιβλίον καταχωρίσεως εξαχθέντων εκ του Συγκροτήματος ειδών εις ελληνικήν αγοράν προς επισκευήν, διαμόρφωσιν κλπ. δ)Βιβλίον αποστολής ειδών εις Ελληνικούς λιμένας. Άπαντα τα βιβλία αριθμούνται και θεωρούνται κατά σελίδα υπό των αρμοδίων Επιθεωρητού και Τελώνου. 2.Εις το τέλος εκάστου οικονομικού έτους εφαρμόζονται τα υπό της υπ’ αριθ. Α. 175/15.3.33 (ΦΕΚ 25/33 τεύχ. Β΄) αποφάσεως του Υπουργού των Οικονομικών «περί κανονισμού της εσωτερικής υπηρεσίας της Διευθύνσεως Τελωνειακού Ελέγχου», οριζόμενα. 3.Το από 3 Αυγ. 1957 Β.Δ/μα «περί κανονισμού λειτουργίας του εν Σκαραμαγκά Ελευθέρου Τελωνειακού Συγκροτήματος ναυπηγήσεως και επισκευής πλοίων της Εταιρείας «Ναυπηγεία» (ΦΕΚ 153/16.8.57) καταργείται. Εις τον Ημέτερον επί των Οικονομικών Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 